สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 15 พ.ค.60
16 พ.ค. 2560

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (15 พ.ค.) ขณะที่ดัชนี Nasdaq และ S&amp;P 500 ปิดที่ระดับสูงสุดเป็นประวัติการณ์ โดยตลาดได้แรงหนุนจากการดีดตัวขึ้นของราคาน้ำมันดิบ และการพุ่งขึ้นของหุ้นกลุ่มบริษัทรักษาความปลอดภัยในระบบไซเบอร์ หลังจากมีข่าวการโจมตีจากมัลแวร์เรียกค่าไถ่ ซึ่งส่งผลกระทบต่อคอมพิวเตอร์ราว 200,000 เครื่องใน 150 ประเทศทั่วโลก
ดัชนีเฉลี่ยอุตสาหกรรมดาวโจนส์ปิดที่ 20,981.94 จุด เพิ่มขึ้น 85.33 จุด หรือ +0.41% ดัชนี NASDAQ ปิดที่ 6,149.67 จุด เพิ่มขึ้น 28.44 จุด หรือ +0.46% และดัชนี S&amp;P500 ปิดที่ 2,402.32 จุด เพิ่มขึ้น 11.42 จุด หรือ +0.48%
 
ตลาดหุ้นยุโรปปิดบวก เมื่อคืนนี้ (15 พ.ค.) โดยบรรยากาศการซื้อขายได้รับปัจจัยบวกจากราคาน้ำมันดิบที่พุ่งขึ้นอย่างแข็งแกร่ง ขานรับข่าวซาอุดิอาระเบียและรัสเซียตกลงขยายระยะเวลาการปรับลดกำลังการผลิตน้ำมันจนถึงไตรมาสแรกของปีหน้า
ดัชนี Stoxx Europe 600 ขยับขึ้น 0.1% ปิดที่ 395.97 จุด
ดัชนี CAC-40 ตลาดหุ้นฝรั่งเศสปิดที่ 5,417.40 จุด เพิ่มขึ้น 11.98 จุด หรือ +0.22% ดัชนี FTSE 100 ตลาดหุ้นลอนดอนปิดที่ 7,454.37 จุด เพิ่มขึ้น 18.98 จุด หรือ +0.26% ดัชนี DAX ตลาดหุ้นเยอรมันปิดที่ 12,807.04 จุด เพิ่มขึ้น 36.63 จุด หรือ +0.29%
 
ตลาดหุ้นลอนดอนปิดพุ่งขึ้นทำสถิติสูงสุดเป็นประวัติการณ์ เมื่อคืนนี้ (15 พ.ค.) ด้วยแรงหนุนจากหุ้นกลุ่มพลังงานและเหมืองแร่ที่ทะยานขึ้นอย่างแข็งแกร่ง จากปัจจัยบวกของราคาน้ำมันและแร่โลหะที่ปรับตัวขึ้น
ดัชนี FTSE 100 ตลาดหุ้นลอนดอนเพิ่มขึ้น 18.98 จุด หรือ +0.26% ปิดที่ 7,454.37 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้น กว่า 2% เมื่อคืนนี้ (15 พ.ค.) หลังจากที่ซาอุดิอาระเบียและรัสเซียเห็นพ้องที่จะขยายระยะเวลาการปรับลดกำลังการผลิตน้ำมันจนถึงไตรมาสแรกของปีหน้า พร้อมกับเรียกร้องให้ประเทศผู้ผลิตรายอื่นๆดำเนินการตามเช่นกัน
สัญญาน้ำมันดิบ WTI ส่งมอบเดือนมิ.ย. พุ่งขึ้น 1.01 ดอลลาร์ หรือ 2.1% ปิดที่ 48.85 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 28 เม.ย.ปีนี้
สัญญาน้ำมันดิบเบรนท์ส่งมอบเดือนก.ค. เพิ่มขึ้น 98 เซนต์ หรือ 1.9% ปิดที่ 51.82 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (15 พ.ค.) โดยได้แรงหนุนจากการอ่อนค่าของสกุลเงินดอลลาร์ นอกจากนี้ นักลงทุนยังเข้าซื้อทองคำในฐานะสินทรัพย์ที่ปลอดภัย หลังจากมีข่าวการโจมตีจากมัลแวร์เรียกค่าไถ่ ซึ่งส่งผลกระทบต่อระบบคอมพิวเตอร์ในหลายประเทศทั่วโลก รวมทั้งข่าวการทดสอบยิงขีปนาวุธครั้งล่าสุดของเกาหลีเหนือ
สัญญาทองคำตลาด COMEX (Commodity Exchange) ส่งมอบเดือนมิ.ย. เพิ่มขึ้น 2.30 ดอลลาร์ หรือ 0.2% ปิดที่ระดับ 1,230 ดอลลาร์/ออนซ์
สัญญาโลหะเงินส่งมอบเดือนก.ค. เพิ่มขึ้น 20.1 เซนต์ หรือ 1.2% ปิดที่ 16.603 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 11.20 ดอลลาร์ หรือ 1.2% ปิดที่ 928.70 ดอลลาร์/ออนซ์
สัญญาพัลลาเดียมส่งมอบเดือนมิ.ย. ลดลง 6.50 ดอลลาร์ หรือ 0.8% ปิดที่ 797 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (15 พ.ค.) จากแรงกดดันของข้อมูลดัชนีภาคการผลิตของสหรัฐที่ต่ำกว่าคาดการณ์ของตลาด
ยูโรแข็งค่าขึ้นเมื่อเทียบกับดอลลาร์สหรัฐที่ระดับ 1.0976 ดอลลาร์ จากระดับ 1.0920 ดอลลาร์ ในขณะที่ปอนด์แข็งค่าขึ้นแตะ 1.2894 ดอลลาร์ จากระดับ 1.2879 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.7416 ดอลลาร์ จากระดับ 0.7391 ดอลลาร์
ดอลลาร์สหรัฐแข็งค่าขึ้นเมื่อเทียบกับเยน ที่ระดับ 113.70 เยน จากระดับ 113.43 เยน แต่อ่อนค่าลงเมื่อเทียบกับฟรังก์สวิส ที่ระดับ 0.9964 ฟรังก์สวิส จากระดับ 1.0021 ฟรังก์สวิส